[pic] | EUROOPAN YHTEISÖJEN KOMISSIO |

Bryssel 10.3.2009

KOM(2009) 99 lopullinen

KOMISSION KERTOMUS NEUVOSTOLLE JA EUROOPAN PARLAMENTILLE

HONGKONG: VUOSIKERTOMUS 2008

Hongkongin erityishallintoalue: vuosikertomus 2008

Tiivistelmä

Nyt kun Hongkongin siirtymisestä takaisin Kiinan hallintoon on kulunut 11 vuotta, ”yksi maa, kaksi järjestelmää” -periaate toimii edelleen tyydyttävästi ja tukee Hongkongin elämäntapaa, oikeusvaltioperiaatetta ja perusvapauksia. Yhteistyö Euroopan unionin (EU) kanssa eteni hyvin vuonna 2008 muun muassa molempien osapuolten omaksuman pragmaattisen lähestymistavan ansiosta. Yhteistyötä tehosti myös yrityksille suunnattu EU:n tiedotusohjelma. Hongkongin talous on 1990-luvun lopun taantuman jälkeen elpynyt. Tähän on vaikuttanut erityisesti Kiina, joka on elävöittänyt Hongkongin matkailuelinkeinoa ja antanut Hongkongille etuoikeutetun pääsyn markkinoilleen. Maailmanlaajuinen finanssikriisi on järkyttänyt Hongkongin taloutta yleisesti ja palvelusektoria erityisesti. Yleisen äänioikeuden käyttöönottoon liittyvien valmistelujen hitaus on edelleen huolenaihe. Yleinen äänioikeus on kuitenkin tavoitteena hallintojohtajan vaaleissa vuonna 2017 ja lainsäädäntöneuvoston vaaleissa vuonna 2020.

Johdanto

Hongkongin siirryttyä Kiinan hallintoon vuonna 1997 komissio antoi tiedonannon, jossa se sitoutui julkaisemaan vuosittain kertomuksen Hongkongin erityishallintoalueella tapahtuneesta kehityksestä. Käsillä oleva kertomus on järjestyksessä yhdestoista.

Hongkongista tuli Kiinan kansantasavallan erityishallintoalue yksitoista vuotta sitten Kiinan ja Yhdistyneen kuningaskunnan yhteisessä julistuksessa ja Hongkongin perustuslaissa vahvistetun ”yksi maa, kaksi järjestelmää” -periaatteen mukaisesti. Heinäkuun 1. päivänä 1997 voimaan tulleella perustuslailla turvataan Hongkongin markkinatalousjärjestelmä, liiketoimintaympäristö, oikeusvaltioperiaate sekä perusoikeudet ja -vapaudet seuraavien 50 vuoden ajan. Kuluneina yhtenätoista vuotena periaate on toiminut moitteettomasti.

EU:lle Hongkong on tärkeä kumppani, koska niillä on yhteisiä arvoja ja etuja talouden, kaupan, sääntelyn, sosiaaliasioiden ja kulttuurin aloilla. EU:n ja Hongkongin suhteet näillä aloilla ovat kehittyneet vuodesta 1997. Kuluneena vuotena EU:n ja Hongkongin suhteet ovat monipuolistuneet: uusia yhteistyöaloja ovat muun muassa ympäristö, ilmailu, kilpailu ja koulutus. On ehdottomasti EU:n edun mukaista, että Hongkongin itsehallinto ja sen väestön nauttimat vapaudet säilyvät. EU tukeekin toimia, joilla vauhditetaan perustuslaissa tavoitteeksi asetetun yleisen äänioikeuden käyttöönottoa.

Taloudellinen kehitys

Hongkong on avoin talous ja kansainvälinen finanssikeskus. Sen taloudelliset kytkökset Manner-Kiinaan lisääntyvät koko ajan, ja se on riippuvainen viennistä Yhdysvaltain ja EU:n markkinoille. Näin ollen se ei ole voinut välttyä maailmanlaajuisen talous- ja finanssikriisin vaikutuksilta. Hongkongin talous heikkeni nopeasti vuonna 2008, tosin vuoden alkupuoliskolla se ylsi vielä hyvään, noin 5,7 prosentin kasvuun. Hongkongin osakemarkkinat heittelehtivät voimakkaasti taloustilannetta mukaillen. Inflaatiopaineet hellittivät vuoden loppua kohden: kuluttajanhintaindeksi oli marraskuussa 3,1 prosenttia (yli 6 % vuoden 2008 puolivälissä). Varantojen määrä on pysynyt korkeana, minkä ansiosta hallitus on voinut ottaa käyttöön uusia finanssipoliittisia kannustimia kriisistä selviytymiseksi.

Kuten hallintojohtaja Donald Tsang korosti lokakuussa pitämässään poliittisessa linjapuheessa, Hongkongin haasteena on selviytyä ulkoisen rahoitusympäristön paineista ja vahvistaa asemaansa kansainvälisenä finanssikeskuksena. Hongkong on vastannut finanssikriisiin toimenpitein, joilla vahvistetaan sääntelykehystä, tarjotaan rahoitusjärjestelmälle likviditeettiä ja taataan kaikki pankkitalletukset. Luotonsaannin kiristyminen on kuitenkin pahentanut monien voimakkaasti velkaantuneiden yritysten, varsinkin pienten ja keskisuurten (pk) yritysten ja rajat ylittävää toimintaa harjoittavien tuotevalmistajien vaikeuksia Helmijoen suistoalueella, missä toimintaedellytykset ovat hankaloituneet tuotantokustannusten noustessa ja ulkoisen kysynnän laskiessa. Hongkongin erityishallintoalueen hallitus on tukenut näitä toimijoita tarjoamalla niille erilaisia rahoitusjärjestelyjä.

Hongkongin erityishallintoalueen hallitus on nimennyt neljä talouden sektoria, jotka ovat erityisen alttiita maailmanlaajuiselle finanssikriisille: finanssipalvelut, kauppa ja logistiikka, matkailu ja erilaiset kulutuspalvelut sekä kiinteistö- ja rakennusala. Hallintojohtajan johdolla kokoontuva talouden haasteita käsittelevä työryhmä laatii hallitukselle ja yrityksille vaihtoehtoisia toimintamalleja haasteista selviämiseksi. Finanssikriisin vaikutusten jatkaessa leviämistään työttömyydestä on kuitenkin tulossa yrityssaneerausten ja laajamittaisten irtisanomisten myötä yksi Hongkongin suurimmista haasteista.

Kiinan pääministeri Wen Jiabao toisti lokakuussa 2008, että Kiina auttaa Hongkongia selviytymään maailmanlaajuisesta finanssikriisistä. Hän tarkensi suunnitteilla olevia tukitoimia, joita ovat valmiussuunnitelmia koskeva yhteistyö Hongkongin rahoitusalan sääntelyelinten kanssa, infrastruktuurihankkeiden, erityisesti Hongkong–Macao–Zhuhai-sillan, nopeutettu täytäntöönpano, yksittäisiä matkustajia koskevan järjestelyn laajentaminen, tuki pk-yrityksille ja elintarviketarjonnan jatkuvuudesta huolehtiminen inflaation hillitsemiseksi.

Hongkongin yhdentyminen Manner-Kiinaan jatkuu tiiviimpää taloudellista kumppanuutta koskevan järjestelyn (Closer Economic Partnership Arrangement, CEPA) puitteissa ihmisten, osaamisen, palvelujen ja resurssien osalta. Hongkong ja Manner-Kiina allekirjoittivat ensimmäisen vapaakauppasopimuksensa (CEPA I) varsinaisen tekstin vuonna 2003. CEPAan on sittemmin lisätty viisi täydennysosaa, ja niiden myötä siitä on tullut käytännöllisesti katsoen ”WTO plus” -kauppasopimus palvelujen vapauttamisesta. Hongkongista käsin toimivat EU:n palveluntarjoajat hyötyvät etuuskohteluun perustuvasta Manner-Kiinan markkinoille pääsystä. Vuoden 2008 puolivälistä CEPAn mukaisiksi Hongkongissa toimiviksi palvelujentarjoajiksi on rekisteröity 1 232 yritystä, joista 144 on Hongkongissa päämajaansa pitäviä EU:n yrityksiä.

Rahapolitiikastaan Hongkong totesi, että se aikoo säilyttää valuuttansa sidottuna Yhdysvaltain dollariin eli jatkaa 25 vuotta jatkunutta käytäntöä. Merkille pantavaa on myös se, että liiketoiminnan harjoittamista Manner-Kiinan valuutassa (renminbi, CNY) aiotaan laajentaa Hongkongissa osana toimia, joilla Manner-Kiina tukee Hongkongia finanssi- ja talouskriisissä. Hongkong toimii siis jatkossakin renminbin vapauttamiseen liittyvien pilottihankkeiden toteutuspaikkana.

EU:n ja Hongkongin yhteistyö

EU:n ja Hongkongin suhteet ovat monipuolistuneet vuodesta 1997 yhteisten etujen ja huolenaiheiden pohjalta. Hongkong on EU:n strateginen kauppa- ja investointikumppani sekä ponnahduslauta EU:n ja Kiinan väliselle kaupalle ja investointitoiminnalle. Kahdenvälistä yhteistyötä on paljon ja se on pragmaattista. Vuonna 2008 yhteisyötä lisättiin uusilla yhteistä etua edustavilla aloilla.

Vuonna 2007 EU oli Hongkongin toiseksi tärkein kauppakumppani Manner-Kiinan jälkeen. Hongkong oli samana vuonna EU:n vientimarkkinoista 15:nneksi suurin. EU:n ja Hongkongin kahdenvälisen kaupan kokonaisarvo oli 31,5 miljardia euroa vuonna 2007, ja se kasvoi 3,9 prosenttia 35,4 miljardiin euroon vuoden 2008 ensimmäisten yhdeksän kuukauden aikana. Eurooppalaiset yritykset asioivat kuitenkin yhä enemmän suoraan Kiinan kanssa, joten Hongkongin kautta kulkevan kaupan merkitys on vähentynyt. Hongkongin kautta kulkevan EU:n ja Kiinan välisen kaupan osuus EU:n ja Kiinan kokonaiskaupasta on laskenut tasaiseen tahtiin vuoden 2002 kolmanneksesta noin 13 prosenttiin vuoden 2008 ensimmäisten kahdeksan kuukauden aikana.

EU oli vuonna 2006 (tuoreimpien käytettävissä olevien tietojen perusteella) Hongkongin suurin ulkomainen investoija Manner-Kiinan ja Brittiläisten Neitsytsaarien jälkeen. Sen investoinnit olivat huomattavasti suuremmat kuin Yhdysvaltain ja Japanin. Kaikista Aasian kohteista Hongkong oli suosituin EU:n suorien investointien kohde. Hongkongin investoinnit Eurooppaan ovat kasvaneet tasaiseen tahtiin, ja Hongkong onkin toiseksi suurin EU:hun tehtävien suorien investointien aasialainen lähde Japanin jälkeen.

Hongkongin alueella asuu ja työskentelee runsaasti eurooppalaisia: Hongkongin maahanmuuttoviraston tilastojen mukaan heitä oli 31 000 kesäkuussa 2008. Kyseessä on suurin EU:n kansalaisten keskittymä Aasiassa ja EU:lle yksi syy lisää olla edustettuna ja toimia aktiivisesti Hongkongissa. EU:n edustus Hongkongin liikemaailmassa lisääntyy koko ajan ja ulottuu monille eri aloille, kuten rahoitus- ja yrityspalveluihin, kauppaan, vähittäiskauppaan ja liikenteeseen. Kesäkuussa 2008 Hongkongissa oli 1 298 alueellista päätoimipaikkaa ja 2 584 aluetoimistoa, jotka edustivat Hongkongin ulkopuolella sijaitsevia emoyhtiöitään. EU:n yritykset ovat yhteen laskettuna edelleen alueen tärkein investoija: niillä on Hongkongissa 1 142 alueellista päätoimipaikkaa ja aluetoimistoa.

Euroopan komission tiedonanto Euroopan unioni, Hongkong ja Macao: yhteistyömahdollisuudet 2007 – 2013 ohjaa jatkossakin EU:n yhteistyötä Hongkongin kanssa. Siinä asetetaan muutamia haastavia tavoitteita EU:n ja Hongkongin suhteiden edistämiselle syventämällä ja laajentamalla yhteistyötä seitsemällä painopistealueella: kauppa ja tullit, rahoitus, ihmisten väliset yhteydet, liikenne, ympäristö, terveys sekä elintarviketurvallisuus.

Painopistealueilla sovittujen toimintapoliittisten ja sääntelyä koskevien yhteistyötoimien täytäntöönpanoa tukemaan on hiljattain käynnistetty EU:n tiedotusohjelma (EUBIP) Hongkongissa ja Macaossa toimiville yrityksille. Ohjelman puitteissa järjestetään sisältövetoisia tapahtumia vuoteen 2011 asti. EUBIP:n avulla edistetään Hongkongin ja EU:n keskinäistä tuntemusta ja tietojen jakamista mitä erilaisimmilla kahdenvälisen yhteistyön aloilla: kauppa ja investoinnit, rahoituspalvelut, kuljetus ja logistiikka, ympäristö, terveys sekä elintarvike- ja tuoteturvallisuus. Ohjelman tiimoilta julkaistiin ehdotuspyyntö elokuussa 2008. Sopimuksen sai yhteenliittymä, jonka muodostavat Hongkongissa sijaitseva Euroopan kauppakamari, Macaon kaupan ja investointien edistämisinstituutti (IPIM) ja Macaon Eurooppa-opintojen instituutti. EUBIP:n odotetaan olevan täydessä valmiudessa vuoden 2009 alussa.

Brysselissä järjestettiin 11. joulukuuta järjestyksessä toinen tapaaminen EU:n ja Hongkongin rakenteellisen vuoropuhelun käymiseksi. Tapaamisessa edistettiin kahdenvälistä vuoropuhelua ja yhteistyötä kaupan, standardien, tekijänoikeuksien, investointien, tullin, kilpailun, elintarviketurvallisuuden, ilmailun, ympäristön, koulutuksen ja kulttuurin aloilla. Tutkimus on yksi mahdollinen yhteistyöala, ja hongkongilaiset tutkimuslaitokset voivat osallistua seitsemännen puiteohjelman tieto- ja viestintätekniikan ohjelmaan.

Rakenteellisesta vuoropuhelusta on muotoutunut tehokas korkean tason foorumi, jossa molempien osapuolten virkamiehet voivat keskustella yhteistä etua edustavista kysymyksistä. Tämänvuotisessa tapaamisessa pääpaino oli maailmanlaajuisessa finanssikriisissä; molemmat osapuolet vaikuttivat tyytyväisiltä omien hallitustensa kriisitoimiin. Osapuolet sopivat tehostavansa kahdenvälistä yhteistyötä yrityksille suunnatun EU:n tiedotusohjelman, tekijänoikeuksia ja standardointia käsittelevän Hongkongin ja Macaon seminaarisarjan sekä ympäristöä, luovia toimialoja ja ihmisten välisiä yhteyksiä koskevien aloitteiden pohjalta.

Vuonna 2008 tehtiin useita korkean tason kahdenvälisiä vierailuja, joiden ansiosta EU:n ja Hongkongin suhteet ovat tiivistyneet ja yhteistyöaloitteet edenneet. Komissaari László Kovács vieraili Hongkongissa tammikuussa tarkoituksenaan syventää tullialan yhteistyötä. Hän käynnisti Hongkongin erityishallintoalueen hallituksen kanssa alustavan vuoropuhelun säästötulojen verotusta koskevasta EU-direktiivistä. Kesäkuussa komissaari Meglena Kuneva matkusti Hongkongiin puhuakseen yritysmaailman edustajille tuoteturvallisuuden maailmanlaajuista hallintaa koskevista EU:n politiikoista. Myös komission virkamiehet tekivät lukuisia vierailuja Hongkongiin selvittääkseen yhteistyömahdollisuuksia esimerkiksi ympäristön, talouden, tieto- ja viestintätekniikan sekä kaupan aloilla. Hallinnon kansliapäällikkö Henry Tang vieraili Brysselissä huhtikuussa ja tapasi komissaari Peter Mandelsonin. Tang kehotti EU:ta ja Hongkongia tiivistämään suhteitaan.

Ympäristö on yksi tärkeimmistä aloista, joilla EU:n ja Hongkongin yhteistyötä olisi tehostettava. Komissio on tyytyväinen siihen, että Hongkongin erityisalueen hallituksen kiinnostus ilmastonmuutokseen ja vähäpäästöiseen talouteen on kasvanut ja että maailmanlaajuisesta finanssikriisistä huolimatta Hongkong ei ole horjunut ympäristönsuojelusta antamissaan sitoumuksissa. Hongkong on omaksunut alueellisen roolin erityisesti pyrkiessään vaikuttamaan naapurimaakunnan, Guangdongin, toimintapoliittisiin aloitteisiin, ja se haluaa tehdä Manner-Kiinan kanssa yhteistyötä alueen ilmanlaadun parantamiseksi. EU suhtautuu myönteisesti Hongkongin kanssa tehtävien yhteistyöaloitteiden lisäämiseen ympäristönsuojelun ja maailmanlaajuisen ilmastonmuutosohjelman osalta. Hongkongissa on Aasian paras rahoitusalan asiantuntemus, hyvin säännellyt markkinat ja toimiva välimiesmenettely, joten se on vakavasti otettava ehdokas innovatiivisten ja ympäristöystävällisten rahoitustuotteiden alueellisen kaupan keskukseksi. Tässä yhteydessä Hongkongille voisi olla hyötyä kokemuksista, joita EU:lla on yhteisön päästökauppajärjestelmästä.

Komissio on myös ollut aktiivisesti mukana Hongkongin järjestämässä kilpailulain kuulemisessa. Laki annetaan lainsäädäntöneuvoston käsittelyyn istuntokaudella 2008/09. Komissio on tyytyväinen Hongkongin hallituksen sitoumukseen antaa monialainen kilpailulaki, jolla varmistetaan yhtäläiset toimintaedellytykset ja parannetaan Hongkongin kilpailukykyä pitkällä aikavälillä. Komissio suhtautuu myönteisesti myös lain täytäntöönpanon tiimoilta tulevaisuudessa järjestettävään tietojen ja kokemusten vaihtoon ja yhteistyöhön.

Ottaen huomioon EU:n ja Hongkongin vahvat suhteet ilmailun alalla – Hongkongilla on esimerkiksi kahdenväliset sopimukset useimpien jäsenvaltioiden kanssa – komissio on ehdottanut Hongkongille keskustelujen aloittamista horisontaalisesta lentoliikennesopimuksesta. Horisontaaliseen sopimukseen sisällytettävä yhteisön nimeämislauseke antaisi oikeusvarmuuden olemassa oleville kahdenvälisille sopimuksille. EU:n ja Hongkongin ilmailualan asiantuntijat olivat yhteydessä toisiinsa vuonna 2008, ja korkean tason kokous on määrä järjestää maaliskuussa 2009.

Yksi EU:n vuoden 2008 painopisteistä oli julkinen diplomatia Hongkongissa. Sillä halutaan tuottaa lisäarvoa EU:n jäsenvaltioiden julkisille toimille, joilla ne hoitavat Hongkongin-suhteitaan. Hongkong on vapaan lehdistön ja sananvapauden alueellinen keskus, johtava mediakeskus ja portti Manner-Kiinaan. Tästä syystä komissio on keskittynyt toimissaan lisäämään EU:n näkyvyyttä Hongkongissa ja jakamaan ajantasaista ja merkityksellistä tietoa EU:n kauppa- ja sääntelypolitiikasta, energiasta ja ilmastonmuutoksesta, kulttuurien välisestä vuoropuhelusta ja EU:sta maailmanlaajuisena toimijana.

Poliittinen kehitys

Euroopan parlamentille vuonna 1997 antamansa sitoumuksen mukaisesti komissio jatkoi Hongkongin institutionaalisen ja yhteiskunnallisen kehityksen tiivistä seuraamista vuonna 2008. Seurannan kohteena on ollut muun muassa Hongkongin demokratiakehitys ja eteneminen kohti yleisen äänioikeuden käyttöönottoa Hongkongin erityishallintoalueen perustuslaissa esitetyn mukaisesti.

Vuoden 2008 alussa erityishallintoalueen hallitus sitoutui selväsanaisesti yleisen äänioikeuden käyttöönottoon ja esitti sille aikataulun, joka mahdollistaisi hallintojohtajan valinnan vuonna 2017 ja lainsäädäntöneuvoston valinnan vuonna 2020 suorilla vaaleilla Kiinan kansankongressin pysyvän komitean 29. joulukuuta 2007 tekemän päätöksen mukaisesti. EU on systemaattisesti tukenut toimia, joilla perimmäiseksi tavoitteeksi asetettu yleinen äänioikeus pyritään toteuttamaan Hongkongissa mahdollisimman varhaisessa vaiheessa. EU ilmaisikin 24. tammikuuta pettymyksensä sen johdosta, että yleisen äänioikeuden tavoittelusta vuoteen 2012 mennessä oli luovuttu, vaikka hongkongilaisten enemmistö kannattaa demokratian lisäämistä nopeammassa aikataulussa – seikka, jonka Hongkongin erityishallintoalueen hallitus itsekin totesi joulukuussa 2007. EU on aina ollut sitä mieltä, että perustuslain mukaisen yleisen äänioikeuden aikainen käyttöönotto Hongkongissa on sekä Hongkongin että Kiinan edun mukaista. Tästä syystä EU toivoo, että kaikki osapuolet tekevät yhteistyötä konkreettisten ehdotusten laatimiseksi äänioikeuden laajentamisesta hallintojohtajan ja lainsäädäntöneuvoston vuoden 2012 vaaleissa. Näin päästäisiin lähemmäksi yleisen äänioikeuden toteutumista Hongkongissa.

Erityishallintoalueen hallituksen mukaan seuraavien neljän vuoden aikana keskitytään pohtimaan sitä, miten vaalitapaa voidaan muuttaa hallintojohtajan ja lainsäädäntöneuvoston vuoden 2012 vaaleja silmällä pitäen. Helmikuussa hallintojohtaja Donald Tsang nimitti perustuslaillisen kehityksen työryhmän, jonka 30 jäsenen tehtävänä on selvittää toteutuskelpoisia vaihtoehtoja vuoden 2012 vaaleille. Vuosittain pitämässään poliittisessa linjapuheessa hallintojohtaja Tsang totesi 15. lokakuuta 2008, että Kiinan kansankongressin pysyvän komitean esittämä aikataulu yleisen äänioikeuden toteuttamiselle nauttii laajaa kannatusta. Hallituksen odotetaan kuulevan hongkongilaisia vuoden 2009 alkupuoliskolla tavoista, joilla hallintojohtaja ja lainsäädäntöneuvoston jäsenet voitaisiin valita vuonna 2012.

Lainsäädäntöneuvoston vaalit järjestettiin 7. syyskuuta 2008 vaalilautakunnan valvonnassa. Lainsäädäntöneuvostossa on 60 paikkaa: 30 jäsentä valitaan vaalipiireittäin suorilla vaaleilla ja 30 jäsentä ammattikunnittain. Vaalipiirien ehdokasmäärä (142) teki näistä lainsäädäntöneuvoston vaaleista Hongkongin historian kilpailluimmat vaalit. Demokraattinen liittoutuma Democratic Alliance for the Betterment and Progress of Hong Kong (DAB) säilytti paikkansa suurimpana puolueena saaden 13 paikkaa lainsäädäntöneuvostoon. Sen entinen puheenjohtaja Jasper Tsang Yok-sing valittiin lainsäädäntöneuvoston puhemieheksi. Pandemokraattinen leiri sai 60 paikasta 23, mikä riittää määrävähemmistöksi perustuslakia koskevissa muutoksissa. Sen osuus suoraan valituista vaalipiirien ehdokkaista pysyi entisellään: 60 prosenttia annetuista äänistä. Vaalijärjestelmän luonteen takia hallitusta kannattavat puolueet säilyttivät kuitenkin selvän enemmistön lainsäädäntöneuvostossa.

Vaalit olivat rehelliset, ja ne sujuivat hyvässä järjestyksessä. Vaalien toteuttamistapa oli yksi lisäosoitus hongkongilaisten poliittisesta kypsyydestä ja siitä, että perustuslaissa perimmäiseksi tavoitteeksi asetetun yleisen äänioikeuden ripeälle käyttöönotolle on vahvat perusteet.

Lainsäädäntöneuvostolle nykyinen vaalikausi on tärkeä, koska sen käsiteltävänä on hallituksen ehdotus perustuslain muuttamiseksi; varsinkin ehdotus demokratian lisäämisestä vuoden 2012 vaalien osalta tarvitsee tuekseen kaksi kolmasosaa neuvoston jäsenistä.

Vuonna 2008 ministereiden vastuuvelvollisuusjärjestelmää laajennettiin, kun hallintojohtaja nimesi poliittisen nimitysjärjestelmän puitteissa kahdeksan valtiosihteeriä ja yhdeksän poliittista avustajaa tekemään tiivistä yhteistyötä ministeriöiden päälliköiden ja virkamiesten kanssa ja auttamaan hallituksen politiikkojen täytäntöönpanossa.

Komissio panee merkille, että riippumattomat tuomioistuimet ja lainvalvontaviranomaiset ovat edellisten vuosien tapaan varmistaneet perustuslailla turvattujen perusoikeuksien ja -vapauksien toteutumisen. Hongkongin tuomioistuinlaitos ja lainvalvontaviranomaiset ovat jatkaneet tehtäviensä hoitamista moitteettomasti. Vuonna 2008 oli joitakin tapauksia, joissa tärkeitä perustuslaillisia kysymyksiä koskevien hallinnollisten päätösten laillisuutta jouduttiin tutkimaan. Joulukuussa ylemmän oikeusasteen tuomioistuin tuomitsi maahanmuuttoviraston soveltaman, turvapaikanhakijoiden esittämien kidutusväitteiden tutkintamenettelyn, koska se ei salli hakijan olla oikeudellisesti edustettuna missään menettelyn vaiheessa. Tuomioistuimen mukaan menettely rikkoo kidutuksen vastaisesta YK:n yleissopimuksesta Hongkongille johtuvia kansainvälisiä velvoitteita. Toisessa tuomioistuinvalvontatapauksessa ylemmän oikeusasteen tuomioistuin tuomitsi hallituksen päätöksen evätä kaikilta vangeilta äänestysoikeus tuomiosta riippumatta. Tuomioistuin korosti, että kielto rikkoo Hongkongin perustuslaissa ja perusoikeuskirjassa turvattua oikeutta. Oikeusministeri Wong Yan-lung totesi näiden tapausten johdosta, että Hongkongin tuomioistuinlaitos on antanut hallitukselle tärkeätä ja käytännöllistä ohjeistusta aloilla, joiden lainsäädäntö saattaa olla osittain epäselvää.

Hallinnolliset päätökset evätä joidenkin ulkomaalaisten pääsy Hongkongin toukokuiseen olympiasoihtuviestiin aiheutti hämmennystä ja johti kanteisiin demokratia-aktivistien ilman toimilupaa ylläpitämää radioasemaa vastaan. Vastaajien mukaan Hongkongin radiotoimilupajärjestelmä on perustuslainvastainen, koska se antaa hallintojohtajalle rajoittamattoman harkintavallan lupien myöntämisessä, mikä voi rajoittaa ilmaisunvapauden toteutumista. Tuomari Douglas Yau hylkäsikin syytteet sillä perusteella, että lupajärjestelmä rikkoi perustuslakiin sisältyviä sananvapausmääräyksiä. Vetoomustuomioistuin hylkäsi päätöksen 12. joulukuuta ratkaisten asian Hongkongin hallituksen eduksi. Se katsoi, että lupajärjestelmää koskevalla perustuslaillisella valituksella ei voi puolustaa rikosta, ja palautti asian tuomioistuimeen uutta oikeuskäsittelyä varten.

Komissio on tyytyväinen rotusyrjintälakiin, jonka lainsäädäntöneuvosto sääti yksimielisesti 10. heinäkuuta. Laki kieltää rotuun perustuvan syrjinnän, häirinnän ja halveksunnan ja laajentaa yhtäläisten mahdollisuuksien komitean toimivallan koskemaan myös rotusyrjintää. Rotusyrjintälaki on merkittävä askel prosessissa, jolla Hongkongista pyritään luomaan tasa-arvoisempi yhteiskunta. Komissio panee tyytyväisenä merkille myös 6. kesäkuuta 2008 julkaistun lainsäädännön, jolla pannaan täytäntöön riita-asioiden oikeudenkäyntien kustannustehokkuuden parantamiseen tähtääviä yksityisoikeudellisia uudistuksia sekä kevennetään ja lyhennetään riita-asioiden käsittelyä. Näiden uudistusten on määrä tulla voimaan huhtikuussa 2009.

Hongkong pyrkii säilyttämään asemansa kaupan, palvelujen ja median alueellisena keskuksena. Hongkong isännöi valtavalla menestyksellä elokuussa järjestettyjä ratsastuksen olympialaisia ja syyskuussa järjestettyjä paralympialaisia ja sinetöi siten maineensa Aasian monikulttuurisena ja ainutlaatuisena idän ja lännen kohtaamispaikkana.

Tulevaisuudennäkymät

Finanssikriisin reaalitalouteen kohdistuvien vaikutusten lieventäminen on yksi Hongkongin erityishallintoalueen hallituksen kiireellisimmistä haasteista. Uusien työpaikkojen luominen, kotimaisen kysynnän nostaminen ja pk-yritysten tukeminen ovat Hongkongin erityishallintoalueen hallituksen asialistan kärjessä. Samaan aikaan Hongkongin on pyrittävä säilyttämään asemansa Aasian kansainvälisenä rahoitus- ja palvelukeskuksena. Vuotta 2009 koskevassa poliittisessa linjapuheessaan hallintojohtaja Donald Tsang kehotti Hongkongia tekemään finanssikriisistä itselleen näytön paikan ja tuki Hongkongin aseman vahvistamista kansainvälisenä rahoituskeskuksena.

Hongkongin tulevaisuus kansainvälisenä rahoituskeskuksena on kytköksissä toisaalta sen jatkuvasti monipuolistuviin taloudellisiin siteisiin Manner-Kiinan ja varsinkin Helmijoen alueen kanssa ja toisaalta sen perinteisiin sidoksiin Kaakkois-Aasiassa. Sen muita valtteja ovat toimiva lainsäädäntöympäristö, oikeusvaltioperiaate, hyvä sääntelyjärjestelmä ja rahoitusalan asiantuntemus. Hongkong jatkaa rahoituksen välittämistä Manner-Kiinan ja muun maailman välillä.

Tässä kertomuksessa esitetyt Euroopan yleisluontoiset intressit Hongkongissa huolehtivat siitä, että Hongkong on jatkossakin EU:n tärkeä kumppani Aasiassa ja keskeinen tekijä EU:n suhteissa Manner-Kiinaan. Komissio aikoo jatkaa yhteistoimintaa Hongkongin erityishallintoalueen hallituksen kanssa. Tavoitteena on tehostaa käytännön yhteistyötä vastausten löytämiseksi finanssikriisin, keskinäisen taloudellisen riippuvuuden ja ympäristönsuojelun kaltaisiin maailmanlaajuisiin haasteisiin. Osana yleistä suuntausta, jolla finanssikriisi pyritään ratkaisemaan lisäämällä kansainvälisen tason avoimuutta, komissio ja EU:n jäsenvaltiot toivovat, että Hongkongin erityishallintoalue alkaisi tehdä EU:n kanssa verotusalan yhteistyötä tehokkaan tiedonvaihdon pohjalta. Ihmisten välisen kanssakäymisen ja vaihtotoiminnan lisäämiseen olisi panostettava enemmän, jotta Eurooppa ja Hongkong oppisivat tuntemaan toisensa paremmin ja kunnioittamaan niille molemmille tunnusomaista kulttuurin monimuotoisuutta.

Komissio tunnustaa, että yleisesti ottaen ”yksi maa, kaksi järjestelmää” -periaatetta noudatetaan ja se toimii hongkongilaisten näkökulmasta hyvin. On tärkeää, että Hongkongin erityishallintoalue voi jatkossakin nauttia pitkälle ulottuvasta itsemääräämisoikeudesta talous-, kauppa-, vero-, rahoitus- ja sääntelyasioissa. EU on sitoutunut tukemaan Hongkongin vakautta ja vaurautta jatkossakin. EU uskoo, että paras tapa niiden turvaamiseksi on yleisen äänioikeuden käyttöönotto Hongkongissa perustuslaissa esitetyn mukaisesti. EU:lle on tärkeää, että Hongkongin kehitys jatkuu demokraattisena.